La vardad accusada
In scriptur tirc ristga trais onns praschun

Da Guiu Sobiela-Caanitz

Ils 16 da december duai il scriptur tirc Orhan Pamuk, premià ils 23 d'october da l'Uniun tudestga da librarists, cumparair avant la dretgira da Sisli sper Istanbul. Tenor l'artitgel 301 dal nov Cudesch da dretg penal tirc, ristga el ina sentenzia da sis mais fin a trais onns praschun. Ses delict presumtiv resultass d'in intervista da favrer 2005 al «Tages-Anzeiger», nua ch'el ha menziunà «in milliun Armens» e «trenta milli Curds» mazzads en Tirchia a l'entschatta dal tschientaner passà. Quests fatgs vegnan renconuschids da mintga istoricher objectiv; ma il procuratur public da Sisli manegia che tals pleds insultian il pievel tirc. Pamuk, cun ses vasts orizonts, chapescha la motivaziun profunda dal procuratur; el l'ha declerada a moda suverana ils 23 d'october en la baselgia da Paulus a Francfurt/Main cun engraziar per il premi. A medem temp ha'l resumà l'istorgia da ses pajais dapi la decadenza dal 19avel tschientaner e punctuà la cuminanza da destin tranter la Tirchia (71 milliuns olmas) e l'Europa. La «Frankfurter Allgemeine Zeitung» dals 24 d'october (p. 8) ha publitgà l'allocuziun da Pamuk en traducziun tudestga.

Rumper il tabu
«Kar» («La naiv»), roman da Pamuk, è localisà en la citad tirca da Kars (1750 m sur il mar). Quai n'è betg be in gieu da pleds. Kars, oz sper il cunfin da l'Armenia, ha fatg part da Russia 1878-1918; il roman menziuna plis bajetgs construids lezza giada e l'anteriura preschientscha armena en la citad. A Francfurt/Main ha'l declerà: «Persunalmain resguarda sco in manco ch'in scriptur tirc d'oz na menziuna betg ils Curds, las minoritads da Tirchia e quels puncts stgirs da noss passà che vegnan taschentads». Questa frasa relevanta da lez discurs vegn commentada suandantamain da Murat Belge, professer da litteratura a l'Universitad Bilgi (Istanbul) en «Le Monde» (Paris) dals 30 e 31 d'october: «La mazzacra dals Armens ha gì lieu gia daditg (1915), ma mumentan en Tirchia è ella il tema il pli emoziunal, anzi, anc dapli ch'avant trenta onns, perquai che generaziuns entiras èn creschidas senza gnanc in'infurmaziun en chaussa (...). La cifra [d'in milliun] numnada da Pamuk ha fatg l'effect d'ina sbrinzla (...). L'elita patriziana da Tirchia è oz smanatschada da la democrazia che resulta inevitablamain dal partenadi cun l'Uniun europeana (UE). Lezza elita instighescha in'isteria naziunalista cun parolas sco 'luschezza naziunala offendida', 'cumplot internaziunal' e 'plan fatal per parter la Tirchia'. Cun la stgisa dal minim schabetg fug’ins questa mania da persecuziun; perquai n'èsi tuttina betg segir che Pamuk na vegnia puspè malduvrà sco buc emissari (...). Ils naziunalists ils pli dirs resguardan sco ordvart giavischaivel tut quai che pudess gidar l'Europa a refusar la Tirchia, per exempel in truament encunter Pamuk» (p. 12). Da l'autra vart commentescha ina sociologa tirca: «Sper l'islamissem ed il problem curd è la sort dals Armens in terz tabu dal naziunalissem tirc. Era qua cumbattan blers intellectuals ed istorichers il taschentar uffizial; vasts ravugls entschaivan a discutar davart il dretg num per lezs schabetgs – deportaziun, purificaziun etnica, mazzacra u genocid. Decrets giudizials han impedì pliras giadas ina dieta ad Istanbul davart il pievel armen; finalmain ha ella tuttina savì avair lieu a la fin da settember. Quest vair success resulta da fadias collectivas per sa liberar dal discurs cumandà dal stadi e confruntar il naziunalissem tirc cun ses agen passà (...). La societad tirca è pir per numnar e discutar problems che vegnivan pli baud zuppentads, supprimids u emblidads» (1).

Turpetg e luschezza
Orhan Pamuk, conscient da lezza situaziun, ha motivà sia opiniun avant la raspada festiva da Francfurt/Main: «En il 19avel tschientaner ha l'imperi Osman stuì cumbatter difficultads creschentas encunter vest e supportar da cuntin disfatgas militaras (...). Tar la fundaziun da la republica tirca tras Kemal Atatürk dominava il patratg ch'ins duaja tschertgar la culpa da la paupradad e flaivlezza dal pajais en las tradiziuns, l'organisaziun religiusa da lezza giada ed en general en l'entira cultura tradiziunala (...). Ils aderents da quella noziun optimista d'assimilaziun a l'Europa vulan transfurmar ed enritgir lur cultura e lur pajais imitond l'occident (...). Igl è natiral ch'i crititgeschan tschertas atgnadads dal pajais e da sia cultura, anzi, ch'ins las reguarda sco faussas e senza valur (...). Talas observaziuns chaschunan in turpetg profund e cumplex. Ils problems (...) tranter tradiziun e modernitad, tranter mes pajais e l'Europa han adina da far cun in turpetg ch'ins na po mai stgassar tuttafatg. Jau emprov adina da considerar lez sentiment en connex cun ses cuntrari, numnadamain la luschezza. Cur ch'ins sa mussa memia losch e segir, èsi enconuschent ch'i stat savens in 'auter' en la sumbriva dal turpetg e da l'umiliaziun. E tar tgi che sa senta umilià, percorsch'ins tgunsch in naziunalissem losch.» Uschia declera Pamuk las obsessiuns che han muventà manaders tircs a mazzacrar Armens, Grecs, Curds e commembers d'autras minoritads ed a tgirar il mitus d'ina Tirchia omogena. Quai vala er areguard la minoritad religiusa allevada (15 – 25% da la populaziun totala), savens persequitada e che cumpara adina pli avertamain dapi ils onns novanta. La Tirchia po sa liberar da sias obsessiuns pir renconuschend sasezza sco multifara, tenor ses poet mistic Yunus Emre (13avel tschientaner): «I dat settantaduas vias, ma be in Dieu» (2).

Naziunalissem u pasch?
Era Pamuk ha definì ina via per la Tirchia. El ha sbozzà ses project davant il public da Francfurt/Main, savend fitg bain ch'ils blers Tudestgs refuseschan sia visiun. El sustegna ils aderents tircs da l'adesiun a l'Uniun europeana (UE) cunter quella «elita patriziana» che vul cuntinuar la tradiziun naziunalista. Pamuk: «Sco ils plis Tircs, na possa mai emblidar la speranza da l'um che pitga vid l'isch e supplitgescha da vegnir admess, la mirveglia ed a medem temp la tema da vegnir refusà e la gritta pervi da quai; lura datti mo pli in pass pitschen enfin al turpetg (...). Tar la davosa elecziun parlamentara tudestga han varsaquants politichers manà lur campagna a donn e cust da Tirchia e dals Tircs. Quai ma para gist uschè privlus sco la tenuta da blers politichers tircs che vulan provocar ina dispita cun l'Occident e l'Europa (...). En fatscha a talas denigraziuns, reageschan ils Tircs cun la sensibladad da tgi ch'ins trametta davent. Fugar l'ostilitad encunter ils Tircs en l'Europa promova deplorablamain en Tirchia in naziunalissem vag ed ostil encunter l'Europa. Tgi che crai a l'UE duess chapir ch'i sa tracta da tscherner tranter pasch e naziunalissem (...). Jau sun persvas che la noziun da pasch è il coc da l'UE e ch'ins n'astga betg refusar l'offerta da pasch che la Tirchia d'oz fa a l'Europa (...). Tge san porscher la Tirchia ed ils Tircs a l'Europa? L'emprim la pasch, lur il giavisch d'in pajais muslim da far part da l'Europa (...). En tut ils romans che jau hai legì sco giuvenot, na definiv'ins l'Europa betg cun il cristianissem, mabain cun l'individualissem; (...) lur eroxs cumbattevan per sa liberar e sa realisar (...). Sche l'Europa è animada dal spiert dal scleriment, l'egualitad e la democrazia, lura sto la Tirchia chattar ina plazza en quella Europa che charezza la pasch (...). Oz vulain er ils blers Tircs conservativs e religius e lur represchentants politics vesair lur pajais en l'UE e cooperar cun vus a l'avegnir da l'Europa. Co pudess ins refusar quella amicizia, purschida suenter tschientaners da cumbats e guerras, senza star mal pli tard? Jau na savess ma metter avant ina Tirchia che na siemiass l'Europa. Jau na savess era betg ma metter avant in'Europa che sa definiss senza la Tirchia.»

Nua va la Tirchia?
Quels pleds giagliards e lucids enina ha ditg in um che duai cumparair proximamain avant dretgira, perquai ch'el haja disfamà ses pievel. Co vai vinavant? Dastg'ins sperar ch'il sulegl da la democrazia europeana luentia «l'elita patriziana» da Tirchia e cunzunt la clicca dals uffiziers naziunalists, sco ch'igl è succedì en Grezia suenter l'aventura da Cipra 1974 ed en Spagna suenter la mort dal dictatur 1975? Quai n'è tuttina betg segir. In istoricher e sociolog tirc, manader da l'Institut per il studi da l'islam e la societad muslima (Paris), vesa paucas schanzas per la regenza actuala da Recep Tayyip Erdogan: «Igl è evident ch'ella giavischa da sfratgar il domini dals militars sin la vita politica (...) e far valair la candidatura tirca a la commembranza en l'UE (...). Ma l'absenza da refurmas radicalas sto manar a sia vasallisaziun u sia disfatga tras l'armada» (3). En la regiun curda per exempel èsi cler ch'il 
servetsch secret da l'armada cumbatta la politica da detensiun d'Erdogan. En mintga cas ha Pamuk a Francfurt/Main discurrì avant persunalitads sco Norbert Lammert, oramai president dal «Bundestag», e Wolfgang Schäuble, oramai minister federal da l'intern. L'allocaziun dals 23 d'october en la baselgia da Paulus na dastg'ins emblidar uschè spert.

1) Nilufer Göle, Europa – in gemeinsamer Traum? en: «NZZ», 26-27 da november 2005,pp. 69-70.
2) Cità en: Thierry Zarcone, La Turquie moderne et l'islam. Paris (Flammarion, ISBN 2-08210319-6) 2004, p. 309.
3) Hamit Bozarslan, Histoire de la Turquie contemporaine. Paris (La Découverta, ISBN 2-7071-4188-7) 2004, p. 102.